**Economia capitalistă**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se spune că-ntr-o ţară, cum sunt atâtea-n lume,

Cu oameni minunaţi, la fel ca-n România,

Săraci şi amărâţi, dar puşi mereu pe glume,

S-a inventat ceva, salvând economia,

Şi cum am menţionat, având ei mintea brici,

Savanţi, cercetători, cu diplome sadea,

Facură din rahat, cum dracului, un bici,

Lucrat profesional, care mai şi pocnea!

De-au dat navală mii şi mii de investori,

Mergea economia, şi bursa era sus,

Nici aur, nici petrol, chiar producând furori,

Ajunse-orice rahat, cel mai cătat produs,

Că bice se vindeau, la moda fi’nd pe-atunci,

Cum ar fi trebuit să fie şi-azi la noi,

Pentru parlamentari, când dorm adânc, pe brânci,

Să ii trezim pocnind din bici pe lângă boi…

Şi-a mers excepţional această treabă mare,

Vreo câţiva anişori, profit sută la sută,

Veneau dolarii-n val, curgeau ca din căldare,

Până-ntr-o zi, în zori, când începu să pută,

Căci banii cum veneau, o luau pe o cărare,

De nu înţelegea niciun juristconsult

Cum oare ajungeau la câţiva-n buzunare,

Iar lumea sărăcea din zi în zi mai mult…

Pân-a-nceput să pice, când nu se aşteptau,

Şi bursa, şi moneda, industria sublimă,

Nu din motiv că bice nu se mai căutau,

Ci, nu se mai găsea, nicicum… materie primă!

Valeriu Cercel